Torsten Schack Pedersen (V), 2007-03-30:
I Venstre er vi meget optaget af, at man sikrer, at så mange unge som muligt får en uddannelse, og vi synes, at regeringens målsætning om, at halvdelen af en ungdomsårgang skal have en videregående uddannelse, er fremragende.
Det er en meget ambitiøs målsætning, men en målsætning, der er relevant for at sikre, at vi i Danmark fortsat vil være blandt de mest konkurrencedygtige økonomier i Europa, og det er en målsætning, som forpligter os til at sikre, at flere unge har mulighed for at gennemføre en videregående uddannelse, og for at sikre, at flere unge har de bedst mulige kort på hånden til fremtiden.
Regeringen har med sin globaliseringsstrategi iværksat en lang række initiativer, og dette lovforslag, som vi nu behandler, omsætter de ambitiøse målsætninger til konkret lovgivning på baggrund af den brede velfærdsaftale, der blev indgået sidste år.
Målet er, at universitetsuddannelserne i højere grad understøtter de studerendes mulighed for at gennemføre uddannelserne på normeret tid.
Som en del af dette mål, så fastsættes der nu bindende tidsbegrænsninger på de studerendes specialeskrivning.
Desværre har alt for mange studerende oplevet, at specialet har krævet langt mere tid end den tid, som antallet af de såkaldte ICTS-point tilsiger, og det er uholdbart, at man har eksempler på, at de studerende ved specialestart har fået at vide, at der kræves et tidsforløb, der er meget længere end de normerede 6 måneder.
Derfor gøres det nu helt klart, at et speciale kan og skal kunne færdiggøres på de normerede 6 måneder, men det er jo ikke bare et tidskrav ud i det blå, det er også et tidskrav, der følges op med øget vejledning for den studerende, så målet kan sikres.
Forslaget indeholder samtidig krav om, at universiteterne skal efterkomme et ønske fra de studerende om en samtale, hvis den studerende er forsinket på studiet.
Vi i Venstre synes, at det er vigtigt, at den studerende har krav på hjælp til at bekæmpe forsinkelser, hvad enten det skyldes faglige eller sociale forhold, for vi finder i Venstre, at det er afgørende, at der er flere studerende, der gennemfører studierne hurtigere end i dag, og enhver hindring på vejen vil vi gerne fjerne.
Der har været en diskussion af, om vi er gået for langt i forhold til detailregulering af universiteterne.
Men de konkrete kritikpunkter, der har været,
har vi i forligskredsen nøje vurderet, og vi har også fjernet nogle af de ting, som universiteterne efterfølgende selv har sagt at de nok skulle løse.
Det er positivt, at de klare politiske signaler fra velfærdsaftalen og globaliseringsaftalen har gjort det klart, hvad vi fra politisk side er optaget af, nemlig at fjerne de barrierer, der forhindrer, at de studerende færdiggør deres studier så hurtigt som muligt.
Alt i alt mener vi i Venstre, at det foreliggende lovforslag er med til at sikre, at danske studerende får lettere ved at gennemføre deres uddannelse, uden at vi går på kompromis med kvaliteten.
Men vi fjerner nogle af de barrierer, der er årsager til forsinkelsen og til frafald.
Det er et af de klare mål med velfærdsaftalen, og det glæder vi os over i Venstre, og vi glæder os over, Fttm.072.fm Page 5312 Monday, August 20, 2007 11:33 AM at der er et bredt flertal i Folketinget til at bakke op om disse mål.